"Ontneem De Klerk se Nobelprys" | Maroela Media
"Ontneem De Klerk se Nobelprys"
Die National Health and Allied Worker's Union (Nehawu) het vandag versoek dat oudpresident FW de Klerk se Nobelprys teruggetrek word ná die kommentaar wat hy tydens 'n onlangse CNN onderhoud gemaak het.
Hy het Donderdagaand 'n oproer veroorsaak na uitlatings wat hy tydens 'n onderhoud met CNN gemaak het. Maroela Media het berig De Klerk het tydens 'n onderhoud met Christiane Amanpour by 'n kongres vir Nobelpryswenners in Chicago sy "geskiedkundige antagonisme", huidige vriendskap met Nelson Mandela, die mislukte apartheidstelsel en die tekortkominge van die huidige regering bespreek.
Hy het ontken dat swart mense in die tuislande benadeel is. "Hulle is nie benadeel nie, hulle kon stem. Hulle is nie in tuislande geplaas nie, geskiedkundig was die tuislande reeds daar. As die ontwikkelde wêreld maar soveel geld in Afrika, wat met armoede sukkel, belê het soos wat ons in die tuislande gedoen het. Hoeveel universiteite is gebou? Hoeveel skole? In daardie stadium was die doel apart maar gelyk, maar 'apart maar gelyk' het gefaal." De Klerk sê hy het later 'n "bekeerling" teen die stelsel geword.
"De Klerk ontbloot homself as 'n onberouvolle voorsteller van 'n rassistiese en fascistiese regering wat die meerderheid onderdruk het," het Sizwe Pamla, Nehawu se woordvoerder, Sondag in 'n verklaring gesê.
"De Klerk is die Nobel-vredesprys toegeken saam 'n ikoniese reus soos Nelson Mandela, maar hy is onbekwaam om in dieselfde kategorie te val as die wat al dié erkenning gekry het," het hy gesê.
Die Jong Kommunisteliga het ook op die lawaaiwa geklim en gesê De Klerk kan nie met Mandela vergelyk word nie.
Intussen het die FW de Klerkstigting Vrydag gesê die kommentaar wat De Klerk gemaak het, is onbillik uit konteks gebruik. "Die vrae wat gevra is, het verband gehou met die beleid wat hy destyds as 'n jong man ondersteun het. Sy antwoord was dus op sy destydse siening gebaseer." (sien volle verklaring hier)